Blasfemiparagraffen skal afskaffes. Det er der tre gode grunde til. Mindst.

For det første er blasfemiparagraffen i strid med et fundamentalt princip i retsstaten: lighed for loven. Den giver religiøse samfund en særlig beskyttelse, som om deres overbevisninger var finere end alle andres. Det er de ikke, de skal hverken favoriseres eller diskrimineres.

Man kan bruge religiøse argumenter i offentligheden på samme måde, som man kan bruge ideologiske, filosofiske eller økonomiske argumenter. Og ligesom andre doktriner skal kunne kritiseres og latterliggøres, skal religiøse doktriner selvfølgelig også kunne latterliggøres.

Det er forskelsbehandling, når paragraffen kriminaliserer »den, der offentligt driver spot med eller forhåner … troslærdomme eller gudsdyrkelse«, for ingen vil kriminalisere hån af andre autoriteter.

For det andet er det uholdbart, at paragraffen overhovedet vil hæve nogle autoriteter og doktriner over kritik. Vi skal da kunne gøre grin med alle.

Det er et forbilledligt princip, at vi i et frit samfund skal kunne udholde hinandens forskellige holdninger, udtryk og overbevisninger, selv om vi ikke holder af dem og med dem.

Det princip bør afspejles i vores lovgivning: Det her er et samfund med rettigheder og beskyttelse af den enkelte, men den beskyttelse forudsætter, at vi kan leve med, at andre gør grin med det, vi finder rigtigt.

Den tolerance bør vi fordre af hinanden. Og så straffe dem, som besvarer satiren og kritikken med vold. Det er ikke klovnen, men voldsmanden, som er en forbryder.

For det tredje er det bemærkelsesværdigt, at blasfemiparagraffen er begrundet med den offentlige orden. Den skelner mellem uansvarlige, religiøse personer, som kræver særlig beskyttelse, fordi de ikke kan styre deres udskejelser og ikke-religiøse personer, som skulle være fornuftsbaserede og kontrollerede borgere.

Det er uholdbart – og kan i øvrigt udnyttes af dem, som vil politisere konflikter mellem det sekulære samfund og de troende. Endelig antager paragraffen, at loven har autoritet til at få kritik, latterliggørelse og hån til at forsvinde. Det er der hverken historisk eller aktuelt belæg for.

Blasfemiparagraffen er en god idé – for en religiøs diktator. Men i Danmark bør den afskaffes.